Diari Oficial de la Generalitat Valenciana


Sumari del DOGV 9401, del 09-08-2022 (2022/7493)

ACORD de 29 de juliol de 2022, del Consell, pel qual es publica el règim retributiu del personal subrogat com a conseqüència de la reversió a gestió directa de la realització de tècniques de diagnòstic per imatge mitjançant ressonància magnètica que venien sent prestades per la «UTE ERESCANNER SALUD».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9401

Data del DOGV
:   09-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7493


Data del document
:   29-07-2022

Organisme emissor
:   Conselleria de Sanitat Universal i Salut Pública

Tipus de document
:   Acord

Correcció d'errades

 Descriptors 

:   * Conselleria de Sanitat Universal i Salut Pública

ACORD de 29 de juliol de 2022, del Consell, pel qual es publica el règim retributiu del personal subrogat com a conseqüència de la reversió a gestió directa de la realització de tècniques de diagnòstic per imatge mitjançant ressonància magnètica que venien sent prestades per la «UTE ERESCANNER SALUD». [2022/7493]  
Mitjançant el Decret 200/2021, de 10 de desembre, del Consell, es regulen els efectes en matèria de personal de l'extinció del contracte de gestió de serveis públics per concert per a la realització de tècniques de diagnòstic per imatge mitjançant equips de ressonància magnètica. Aquest contracte va ser formalitzat amb l'empresa UTE ERESCANNER SALUD. L'esmentat Decret, en la seua disposició addicional quarta disposa: «A efectes de publicitat i transparència, es publicarà per Acord del Consell el règim retributiu derivat de la subrogació del personal inclòs a l'àmbit d'aplicació de l'esmentat decret, que comprendrà no només les taules retributives contingudes en el conveni col·lectiu corresponent, sinó també la resta de conceptes retributius d'aplicació al personal subrogat, amb independència de la seua posterior modificació pels procediments legals oportuns».  
El personal objecte de subrogació pertanyia a les empreses «Exploracions Radiològiques Especials, SL (ERESA)» i «INSCANNER, SL», regint-se pel respectiu conveni de condicions de treball i retributives d'aplicació en el moment de la subrogació.  
Al personal d'ERESA li és aplicable el «Conveni col·lectiu de treball del sector de Sanitat Privada de la província de València», mentre que al personal d'INSCANNER el «Conveni col·lectiu d'àmbit provincial (Alacant) d'establiments d'hospitalització». En tots dos casos, a més, pels pactes i acords aplicables al si de l'empresa.  
  
D'aquesta manera, aquest acord, i fins que aquestes condicions de treball i retributives no siguen modificades pel procediment oportú, ha de reflectir de manera diferenciada el règim retributiu d'un o l'altre personal.  
En virtut del que s'ha exposat, a proposta del conseller de Sanitat Universal i Salut Pública, el Consell, prèvia deliberació, a la reunió de 29 de juliol de 2022  
  
  
ACORDA  
  
Publicar el règim retributiu del personal subrogat com a conseqüència de la reversió a gestió directa de la realització de tècniques de diagnòstic per imatge mitjançant ressonància magnètica que venien sent prestades per la «UTE ERESCANNER SALUD», d'acord amb les especificacions següents:  
  
A) Personal subrogat procedent d'ERESA:  
Primer. Publicitat del règim retributiu d'aplicació al personal laboral subrogat de l'empresa ERESA (UTE ERESCANNER SALUD).  
  
El règim retributiu del personal laboral subrogat procedent de l'empresa ERESA és el que deriva del «Conveni col·lectiu de treball del sector de Sanitat Privada de la província de València» (BOP de València núm. 38 de 14 de febrer de 2014 i el BOP de València núm., 72 de 17.04.2015), recollit en el seu capítol VI - Retribucions (articles del 20 al 36) i la disposició addicional primera, disposició transitòria primera i annex II, així com dels contractes de treball respectius, sense perjudici que puga ser modificat posteriorment pels procediments legals oportuns; i sempre que siguen compatibles amb el principi d'estabilitat pressupostària, d'acord amb el que estableixen les lleis de pressupostos respectives per a cada any.  
Segon. Conceptes retributius recollits al Conveni col·lectiu  
Els conceptes retributius d'aplicació a l'esmentat personal, recollits al Conveni col·lectiu són els següents:  
1. Salarials:  
a) Salari base. Article 20 del Conveni col·lectiu i annex A.1.  
b) Plus conveni. Article 21 del Conveni col·lectiu i annex A.1.  
c) Prima Assistència. Article 22 del Conveni col·lectiu i annex A.2.  
d) Antiguitat. Article 23 i disposició transitòria primera del Conveni col·lectiu.  
e) Gratificacions extraordinàries. Article 24 del Conveni col·lectiu.  
f) Participació en beneficis. Article 25 del Conveni col·lectiu. En el cas dels facultatius especialistes en radiologia, l'import tant de les «gratificacions extraordinàries» com de la «participació en beneficis» està integrat per tots els conceptes retributius que es recullen a la nòmina, a excepció del complement ad personam, incentius i guàrdies.  
  
g) Condicions més beneficioses. Complement ad personam. Article 34 del Conveni col·lectiu.  
2. Extrasalarials:  
a) Plus de transport. Article 29 del Conveni col·lectiu i annex A.2.  
b) Ajuda social. Article 31 del Conveni col·lectiu i annex A.2.  
Tercer. Altres conceptes retributius no recollits al Conveni Col·lectiu  
Les retribucions que ve percebent determinat personal objecte de subrogació i que no es troben recollides al Conveni col·lectiu especificat, que porten causa de condicions derivades dels contractes individuals de treball, de la realització d'una determinada activitat addicional o d'acords relacionats amb l'exercici de determinats llocs, es mantindran una vegada produïda la subrogació.  
Les retribucions contingudes en aquest punt es determinen sense perjudici de la seua posterior modificació i sempre que seguisquen desenvolupant les funcions i condicions de treball que van donar dret a la percepció dels complements esmentats. Aquestes retribucions han de ser contrastades de manera fefaent per qualsevol mitjà admés en dret laboral.  
Els conceptes retributius d'aquesta naturalesa identificats al moment de la subrogació són els següents:  
1. Fixes:  
a) Prefectura: és un plus abonat per la realització de tasques pròpies de supervisió del servei. Annex A.3.  
b) Desenvolupament professional: aquest concepte no té relació amb el del mateix nom d'altres col·lectius de personal de gestió sanitària.  
c) Plus disponibilitat i complement salarial.  
d) Plus d'exclusivitat.  
e) Ad personam.  
f) Retribució absorbible.  
2. Variables:  
a) Guàrdies: l'horari i els imports que s'abonen figuren a l'annex A.4 a), b), c) i d).  
b) Torns extra. Annex A5.  
c) Sistema d'incentius: responen al complement salarial variable que perceben els Radiòlegs en relació amb el Catàleg Únic Ascires, annex A.6.  
Quart. Millora en la incapacitat temporal  
El personal d'ERESA té reconegut un complement a càrrec de l'empresa sobre la prestació d'incapacitat temporal:  
- El 50 % del salari els 3 primers dies.  
- El 100 % la resta del període.  
En els supòsits de l'article 33.2 del conveni, el 100 % des del primer dia.  
Els conceptes retributius que es prenen en consideració per determinar el salari a efectes de la millora de les prestacions són els següents: el salari base, el plus conveni, l'antiguitat, el plus d'assistència, el plus de transport i els complements de prefectura, ajuda social, ad personam i desenvolupament professional.  
  
B) Personal subrogat procedent d'INSCANNER:  
Primer. Publicitat del règim retributiu d'aplicació al personal laboral subrogat de l'empresa INSCANNER (UTE ERESCANNER SALUD)  
  
El règim retributiu del personal laboral subrogat procedent de l'empresa INSCANNER, SL. (Alacant) és el que deriva del Conveni Col·lectiu d'establiments d'hospitalització de la província d'Alacant (BOP d'Alacant de 12.08.1992), recollit al seu Capítol V (articles del 22 al 31; i als articles 8 i 37), així com dels contractes de treball respectius, sense perjudici que puga ser modificat posteriorment pels procediments legals oportuns; i sempre que siguen compatibles amb el principi d'estabilitat pressupostària, d'acord amb el que estableixen les lleis de pressupostos respectives per a cada any.  
Segon. Conceptes retributius recollits al Conveni col·lectiu  
Els conceptes retributius d'aplicació a l'esmentat personal recollits al Conveni col·lectiu són els següents:  
a) Salari. Article 22 del Conveni col·lectiu: aquest concepte es desdobla en el cas del personal subrogat en els següents:  
- Salari base. Annex B.1.  
- Complement salarial (excepte radiòlegs).  
- Activitat (radiòlegs).  
b) Complement per antiguitat. Article 23 del conveni col·lectiu.  
c) Gratificacions extraordinàries. Article 24 del conveni col·lectiu.  
d) Participació en beneficis. Article 25 del conveni col·lectiu: els conceptes retributius que integren les «pagues extraordinàries» i la «participació en beneficis» en el cas del personal subrogat són el salari base, l'antiguitat i el complement salarial o activitat.  
e) Plus locomoció/transport. Article 37 del conveni col·lectiu.  
Tercer. Altres conceptes retributius no recollits en el Conveni col·lectiu  
Les retribucions que ve percebent determinat personal objecte de subrogació i que no es troben recollides al Conveni col·lectiu especificat, que porten causa de condicions derivades dels contractes individuals de treball, de la realització d'una determinada activitat addicional o d'acords relacionats amb l'exercici de determinats llocs, es mantindran una vegada produïda la subrogació.  
Les retribucions contingudes en aquest punt es determinen sense perjudici de la seua posterior modificació i sempre que seguisquen desenvolupant les funcions i condicions de treball que van donar dret a la percepció dels complements esmentats. Aquestes retribucions han de ser contrastades de manera fefaent per qualsevol mitjà admés en dret laboral.  
Els conceptes retributius d'aquesta naturalesa identificats al moment de la subrogació són els següents:  
1. Fixes:  
a) Ajust: complement salarial fix en dotze pagues amb caràcter ad personam, no revaloritzable i no absorbible percebut pel personal radiòleg/òloga.  
b) Prefectura.  
c) Docència.  
d) Supervisió.  
e) Plus qualitat.  
2. Variables:  
a) Incentiu per realització d'informes (personal facultatiu especialista en radiologia).  
- Pacte col·lectiu amb els facultatius especialistes en radiodiagnòstic (a excepció d'Eloísa Feliu Rey). El treballador tindrà dret a percebre una retribució addicional per objectiu de productivitat mínima de 971,46 ?/mes. Aquest complement està condicionat a la realització d'un mínim de 25 informes diaris o 550 mensuals, segons barem o la part proporcional que corresponga atenent al nombre de dies efectivament treballats.  
Una vegada complit l'objectiu de productivitat mínima que preveu el punt anterior, el treballador té dret a la realització d'informes extres. El preu per informe emés segons barem serà de 15 euros bruts.  
  
Barem de comptabilització d'informes de proves a l'Annex B.2.  
- Acord específic d'Eloísa Feliu Rey.  
b) Guàrdies localitzades. Annex B.3.  
a. Festivitat. Annex B.4.  
b. Plus activitat. Torn de reforç de personal DUI/TSID/ TCAI. Annex B5.  
Quart. Millora a la Incapacitat Temporal  
El personal subrogat d'INSCANNER percep una millora de les prestacions d'incapacitat temporal fins a assolir el 100 % del salari, tenint en compte el salari base, antiguitat i complement salarial o activitat.  
  
València, 29 de juliol de 2022  
  
La consellera secretària,  
AITANA MÁS MÁS